छात्रा- कलेक्टर साहब, गरीबों की बेटियों के लिए कुछ करेंगे क्या? कलेक्टर- हम आपको गोद ले रहे हैं, पढ़ाई का खर्च भी उठाएंगे
कलेक्टरसाहब, गरीब की बेटियों के लिए भी कुछ करेंगे। पैसे वालों के बच्चे को तो पढ़ने की सब सुविधा दिला देते हैं गरीब के बच्चों का क्या होगा? पापा पांच बहनों को पढ़ा रहे हैं। मजदूर की बेटी हूं, आईएएस बनकर दिखाऊंगी। यह भावना कक्षा 12 वीं कला वर्ग की मेरिट टॉपर रही मूंडरू निवासी छात्रा राजू सैनी की है। छात्रा ने शुक्रवार को कलेक्टर आवास पर आयोजित हुए कक्षा 10 12 वीं मेरिट टॉपर छात्र-छात्राओं के सम्मान समारोह में कलेक्टर के सामने यह बात रखी।
छात्रा की बात पर कलेक्टर भी भावुक हो गए। उन्होंने तत्काल पूछा बेटी कहां पढ़ना चाहती हों। हम आपको गोद ले रहे हैं। अब आपकी पढ़ाई का पूरा खर्चा वहन किया जाएगा। हालांकि छात्रा ने गांव में ही रहकर पढ़ाने करने की बात कही। छात्रा का नाम जिला री लाडली कल्याण समिति में रजिस्टर्ड करने के लिए जिला साक्षरता अधिकारी को निर्देश दिए।
कलेक्टर ने प्रत्येक विद्यार्थी से उसकी जिज्ञासा जानी और कैरियर से जुड़े सवालों का जवाब दिया। माकपा के प्रदर्शन का उदाहरण देते हुए एक छात्रा ने कलेक्टर से यह भी जानने का प्रयास किया कि आप कानून व्यवस्था और विभिन्न विभागों की मॉनिटरिंग को एक साथ कैसे मैनेज करते है। कलेक्टर ने कहा काम का दबाव ही जीवन में सक्षम बनाना सिखाता है। ज्यादा काम करने वाले ही आगे रहते हैं। बेटियों पर बेटों से ज्यादा जिम्मेदारी और काम का बोझ होता है। फिर भी आगे बेटियां हैं।
कलेक्टर द्वारा गोद ली गई बेटी राजू सैनी को जिला री लाडली कल्याण समिति के द्वारा पढ़ाई का शुल्क, किताब, साल में दो ड्रेस प्रतिमाह 500 रुपए दिए जाएंगे।
समारोह में 51 छात्र-छात्राओं का सम्मान किया गया। कार्यक्रम में डीईओ रेखा राम खीचड़, एडीएम प्रकाश चौधरी, डीईओ दयाल सिंह, श्रवण चौधरी आदि ने बच्चों को जीवन में आगे बढ़ने के टिप्स दिए।
hin_Deva hin_Deva hin_Deva hin_Deva hin_Deva hin_Deva